Lögreglan á Suðurlandi hefur hafið rannsókn á aðdraganda þess að óska þurfti eftir aðstoð björgunarsveita vegna 39 ferðamanna á vegum íslensks ferðaþjónustufyrirtækis sem lentu í hrakningum við rætur Langjökuls í gærkvöldi . Gul veðurviðvörun var í gildi fyrir landið allt og hafði óvissustigi verið lýst yfir á Suðvesturlandi . Að sögn Elís Kjartanssonar , lögreglufulltrúa hjá lögreglunni á Suðurlandi , hefur lögreglan þegar fengið framburð allra erlendu ferðamannanna , auk þess sem rætt var við starfsfólk ferðaþjónustufyrirtækisins á staðnum . „ Rannsóknin hófst í sjálfu sér strax í gærkvöldi , “ segir Elís , en einn rannsóknarlögreglumaður fór á vettvang í gærkvöldi og ræddi við ferðamenn og starfsmenn . Formlegar skýrslutökur af starfs - og forsvarsfólki fyrirtækisins fara svo fram á næstu dögum . Elís segir ljóst að ferðamennirnir hafi verið í talsverðri hættu en að rannsóknin snúi að því hvernig það atvikaðist að ákveðið hafi verið að fara af stað þrátt fyrir veðurviðvaranir . Í hættu á þessum stað í þessu veðri Aðspurður hvort ekki liggi ljóst fyrir að þarna hafi fólki verið stefnt í hættu segir Elís : „ Fólkið var alla vega statt í hættu , á þessum stað í þessu veðri , alveg klárlega . Svo er rannsóknarefnið hvað kom til þess að það var þarna og hvaða forsendur voru fyrir því að fara ferðina yfir höfuð , og svo framvegis . “ „ Ef fólki hefur vísvitandi eða af stórkostlegu gáleysi verið stefnt í hættu þá er hægt að draga menn til ábyrgðar og jafnvel refsingar . “